作者：姚勉
词牌/韵律：沁园春

paragraphs: 锦水双龙，鞭风驾霆，来游璧池。
有一龙跃出，精神电烨，一龙战退，鳞甲天飞。
一样轩拿，殊途升蛰，造化真同戏小儿。
时人眼，总羡他腾踏，笑我卑栖。
促装且恁西归。
信自古功名各有时。
但而今莫问，谁强谁弱，只争些时节，来速来迟。
无地楼台，有官鼎鼐，命到亨通事事宜。
三年里，看龙头独露，雁塔同题。